10cc

**10cc** er et britisk rockeband  som ble grunnlagt i Stockport, Manchester i 1972 av sanger og bassist Graham Gouldman samt gitarist og låtskriver Eric Stewart. Disse ble etter kort tid etterfulgt av trommeslager Kevin Godley og keyboardist Lol Creme.

Gouldman hadde tidligere vært medlem av gruppa *[[The Mockingbirds]]*, mens Stewart kom fra *[[Wayne Fontana and the Mindbenders]]*. Bandets repertoar spendte seg over stort sett alle musikksjangre, men med hovedvekt på melodiske låter og ofte med humoristiske tekster.

## Historie
Gruppen fikk sitt gjennombrudd i England i 1972 med parodilåta *«Donna»*, som kort tid etter ble etterfulgt av singlene *«Rubber Bullets»* og *«The Dean and I»*. 10cc slo igjennom blant musikkritikerne i 1974 med utgivelsen *Sheet Music* og bandet ble her delt i en harmonisk likevekt ved at Godley og Creme stod for de progressive idéene, mens Stewart og Gouldman var mer tradisjonelt vinklet.

10cc fikk sitt definitive internasjonale gjennombrudd i 1975 da de gav ut albumet *The Original Soundtrack*, med låta *«[[I'm Not in Love]]»*, som ble en av bandets største hits. Til tross for at denne låten endte opp som nummer to på singlelistene i USA klarte ikke bandet å etablere seg der, noe som førte til uenigheter blant bandmedlemmene. Låta gjorde derfor at publikum fikk forventninger om hvordan bandet skulle høres ut, mens Godley og Creme med sitt progressive og eksperimentelle synspunkter ville fortsette å utvikler nye retninger for bandet. Disse to forlot derfor 10cc rett etter *How Dare You!* i 1976 for å gjennomføre egne prosjekter som videreutvikling av Gizmotron som de hadde oppfunnet. De hadde brukt Gizmotron på 10ccs sanger «Gizmo My Way», «Old Wild Men», «I'm Not in Love» og på flere spor på albumet *How Dare You!*. 

Stewart og Gouldman bestemte seg for øvrig for å fortsette i bandet og tok etterhvert kontakt med både Paul Burgess og Stuart Tosh på trommer, Rick Fenn på gitar samt Tony O'Malley på keyboards. Sistnevnte ble senere erstattet av Duncan Mackay. 10ccs popularitet vokste med flere utgivelser og hitsingler som *«The Things We Do For Love»* og *«Dreadlock Holiday»*, men etter at Eric Stewart ble involvert i en bilulykke i 1979 så gikk det nedover med bandet både kommersielt og artistisk, noe som til slutt gjorde at bandet gikk inn i en stillstand utover høsten 1983.

På grunn av en storsatsing på slutten av 1980-tallet av plateselskapet Polygram, som baserte seg på samlealbumkonseptet, så fikk bandet en lukrativ kontrakt som de til slutt takket ja til. Stewart og Gouldman ble gjenforent, mens Godley og Creme stilte opp som gjesteartister. Resultatet ble utgivelsen *Meanwhile* som kom ut i 1992, men som fikk en lunken mottagelse blant musikkritikerne. Etter at utgivelsen *Mirror Mirror* fra 1995 også skuffet rent salgsmessig, så brøt Stewart og Gouldman samarbeidet med hverandre. Siden 2004 har Gouldman turnert under navnet 10cc selv, med hjelp av blant andre Rick Fenn og Paul Burgess.

## Diskografi
* 1973 – *10cc*
* 1974 – *Sheet Music*
* 1975 – *100cc*
* 1975 – *The Original Soundtrack*
* 1976 – *How Dare You!*
* 1977 – *Live and Let Live*
* 1977 – *Deceptive Bends*
* 1978 – *Bloody Tourists*
* 1980 – *Look Hear?*
* 1981 – *10 Out of 10*
* 1983 – *Window In The Jungle*
* 1992 – *...Meanwhile*
* 1995 – *Mirror Mirror*

## Eksterne lenker
* 
* 
* 
* Eric Stewart.uk.com – Stewarts offisielle nettside
* The10ccfanclub.com – Bandets offisielle fanklubb